AARHUS: Den århusianske virksomhed Pond står på tærsklen til et gigantisk, internationalt gennembrud. Et gennembrud som meget vel allerede kan være sket.

Pond har fremstillet en bionedbrydelig lim, som kan bruges i produktionen af spån-, OSB- og MDF-plader, og som dermed kan erstatte den giftige formaldehydholdig lim, som bliver brugt nu.

På en test i sidste uge hos verdens største producent af maskiner til fremstilling af spånplader blev verdens første biobaserede og bionedbrydelige MDF-plade lavet. En plade, som er produceret med Ponds bioresin, og som ikke kun overholder de krævede normer, men som også viste sig at være stivere end almindelige MDF-plader.

- Det er et kæmpe gennembrud. Og det største der er sket for os. Det kan få stor indflydelse på møbelproduktionen i hele verden og kan få en kæmpe betydning for miljøet, siger Thomas Brorsen Pedersen, stifter og CEO i Pond, til Århus Stiftstidende.

Går alt efter planen, kan den positive test betyde en tocifret milliardomsætning til Pond.

Møbelproducenten, som testede Ponds bioresin, står for produktionen af 20 procent af alle spånplader i verden.

- Og skal man i fremtiden bruge vores resin til alle spån- og MDF-plader, vil det kræve en daglig produktion på 100.000 ton, siger Thomas Brorsen Pedersen, som håber at holde en del af produktionen af stoffet i Aarhus.

- Vi har nogle hemmelige ingredienser i stoffet, som vi gerne vil have så tæt på som muligt, så målet er at få lavet en del af det her.